送王瞻叔總領
作者：李石
朝代：宋

paragraphs: 吳山浮海青，蜀山粘雪白。
兩山相西東，渺渺萬里隔。
一官誰卑高，博士省中客。
歲月成後先，去住作分拆。
先生何時來，六經尚遺澤。
衣鉢肯付我，頗任弟子責。
鬚髯襄陽翁，龍鳳出窟宅。
典刑耆舊內，卿月耀詞伯。
歸路入西湖，官梅已堪摘。
好將軟紅書，博此千頃窄。
夷吾王郎孫，江左書竹帛。
臨風失驚呼，看刷九霄翮。